Jeg bor på femte sal i et lejlighedkompleks i Roskilde og har nu op til flere gange oplevet, at mine pakker ikke er blevet leveret til døren selvom jeg eller min kæreste har været hjemme på det angivede leveringstidspunkt. Det skal også siges at vores dørtelefon virker helt fint og at vi ikke har oplevet nogen som helst problemer med levering fra GLS, pizzabude og lignende. Derfor synes jeg at Post Danmarks service er uacceptabel; det er simpelthen ikke godt nok! 

Sidste weekend bestilte jeg to forskellige pakker med omdeling, som begge skulle leveres af Post Danmark i løbet af denne uge. Mandag får jeg besked fra Post Danmark om, at min ene pakke vil blive leveret tirsdag. Men der kom ingen pakke i løbet af tirsdagen. Onsdag får jeg så besked fra Post Danmark om at begge mine pakker er en dag forsinkede på trods af at jeg kan se de var ankommet til distributionscenteret i Roskilde samme morgen. Forsinkelser kan jeg leve med, men det der skete efterfølgende synes jeg er meget uacceptabelt. 
Torsdag morgen kan jeg se at begge pakker igen er ankommet til distributionscenteret i Roskilde og det tyder meget på at mine pakker vil blive leveret i løbet af denne dag. Jeg tog selv afsted til mit universitet den morgen, men min kæreste var hjemme i vores lejlighed hele dagen og var klar på at tage imod pakkerne. Sent samme eftermiddag får jeg en besked fra Post Danmark om, at min ene pakke er "forgæves forsøgt afleveret". Det mærkelige er bare, at der ikke har været nogen, som har forsøgt at levere pakken. Jeg er selv hjemme omkring kl. 17.30, hvor jeg tjekker vores postkasse for at se om der lå en besked angående pakken - det gjorde der ikke. Senere samme aften, omkring kl. 20.15 får jeg en ny besked fra Post Danmark omkring min anden pakke, hvor jeg også får at vide at min pakke er forgæves forsøgt leveret. Her var jeg altså selv hjemme på det pågældende tidspunkt og der var ingen som forsøgte at ringe på vores dørtelefon eller vores dørklokke. Desuden fik vi leveret pizza omkring 19-tiden, hvor pizzabudet sjovt nok godt kunne finde vej op til femte sal. 
Min kæreste ringede desuden også til Post Danmarks kundeservice i går eftermiddags og lavede en aftale med en medarbejder om, at den ene af pakkerne skulle forsøges leveret igen i dag (fredag). Blev den pakke nogensinde leveret? Nej, det gjorde den heller ikke. 
I eftermiddags besluttede jeg mig så for selv at køre på posthuset for at hente mine pakker, som begge var til at hente på mit posthus ifølge track and trace. På vej af sted tjekker jeg min postkasse og finder to sedler fra Post Danmark omkring pakkerne. Begge har datoen 22/10 (altså torsdag), hvoraf der står forsøgt leveret kl. 19.10 på den ene (altså mens jeg var hjemme) og der intet klokslet står på den anden. Begge sedler ligger øverst i postkassen, ovenpå to andre pakker, som jeg formoder er afleveret med brevposten. Jeg har nu fået begge mine pakker efter selv at være kørt på posthuset efter dem.

Post Danmarks service har været fuldstændig uacceptabel og jeg vil kraftigt overveje om jeg vil benytte mig af dem en anden gang. Jeg vil i hvert fald ikke betale ekstra for at få pakkerne leveret med omdeling, for de bliver alligevel bare sendt til posthuset med det samme uanset om jeg er hjemme eller ej. 
Tak for dårlig service, Post Danmark!